তারা পাঁচজন। এখনও কোনও মিউজিক ভিডিও বেরয়নি তাদের। তা সত্ত্বেও প্রায় ৯ লক্ষ ফলোয়ার রয়েছে উইবো-তে তাদের, যা সোশ্যাল মিডিয়া টুইটারের মতোই জনপ্রিয় চিনে।
গত এক বছর ধরে চিনের নানা প্রান্তে অনুষ্ঠান করে বেড়াচ্ছে সে দেশের একটি ‘বয়-ব্যান্ড’। নাম ‘অ্যাক্রাশ’। ‘অ্যাক্রাশ’-এর আদ্যাক্ষর ‘A’ দিয়ে শুরু হয় গ্রিক সৌন্দর্যের দেবতা অ্যাডোনিস-এর নামও। 
গত বছর নভেম্বরে পাঁচজনের এই ব্যান্ডটি আবিষ্কৃত হয় একটি ট্যালেন্ট-হান্ট প্রোগ্রামের মাধ্যমে। ‘অ্যাক্রাশ’ ব্যান্ডটিকে ‘অ্যান্ড্রোজিনাস’ ব্যান্ড বলে অভিহিত করা হয়। যেখানে ব্যান্ড মেম্বারদের হাবভাব, পোশাক, বা তাদের গায়কি থেকে বোঝার উপায় থাকে না যে তারা নারী না পুরুষ।
অ্যাক্রোশ-এর পাঁচ সদস্যের একজন ১৮ বছরের। বাকি চারজনই ২০ বছরের। গত এক বছরের ট্যুরের ফলে, এই ব্যান্ডের যে বিশাল ফ্যান ফলোয়ার হয়েছে তাতে মার্কিন পপ তারকা ক্যাটি পেরিকেও ছাড়িয়ে গিয়েছে তারা। এবং তাদের কাছে যে ফ্যান-মেল আসে তার মধ্যে বেশিরভাগই মহিলা ভক্তদের, জানিয়েছেন ব্যান্ডের এজেন্ট ঝাউ জিয়াওবাই।

এত মহিলা ভক্ত থাকা সত্ত্বেও, সম্প্রতি জানা গিয়েছে যে অ্যাক্রোশ ব্যান্ডের সকলেই মেয়ে।  ২০০৫ সালে, দলের লিড সিঙ্গার লি ইয়ুচুন তার ‘ইউনিসেক্স লুক’ নিয়ে জিতে নেন চিনের জনপ্রিয় ট্যালেন্ট শো ‘সুপার গার্ল’-এর শিরোপা। তার পরে তার বিজয়রথ আর থামেনি। মেয়ে হয়েও ছেলেদের মতো ছোট করে চুল ছাঁটা, তাদের মতোই পোশাকআশাক। তারা নিজেদের নারী বা পুরুষ বলে কখনওই বলে না। নিজেদের বর্ণনা করে চিনা শব্দ ‘মেয়শাওনিয়ন’ দিয়ে, যার অর্থ ‘হ্যান্ডসাম ইউথস’।
এখন দেখার এটাই, তারা যে আসলে ‘গার্ল ব্যান্ড’ তা জানতে পেরে কি মহিলা ভক্তকুল রণে ভঙ্গ দেবেন?